**Vlasta Felc**

# Scenarij za spominsko slovesnost 8. 9. 2023 ob 18. uri v Radovljici

Himna – Moški pevski zbor Triglav Lesce

Suzana:

Spet smo tukaj. Prišli smo, da se spomnimo partizanov in partizank, ki so padli na Mošenjski in Lipniški planini ter drugod po Jelovici. Pa tudi vseh drugih, ki so se uprli, se borili, trpeli, umirali in zmagali kot del vrednot narodnoosvobodilnega boja. Spomin je najlepši cvet, ki ga lahko položimo na njihov grob.

Andrej:

Pozdravljeni v imenu Združenja borcev za vrednote narodnoosvobodilnega boja Radovljica krajevna organizacija Radovljica Lesce. Veseli nas, da je med nami predsednica Državnega zbora Republike Slovenije mag. Urška Klakočar Zupančič. Prišli so tudi člani našega združenja iz blejske, bohinjske in gorjanske občine ter združenj Škofja Loka, Jesenice z Žirovnico in Dovje – Mojstrana. Poseben pozdrav svojcem padlih in partizanu Jeseniško-bohinjskega odreda Radu Erjavcu iz Lesc.

Suzana:

Predsednico Državnega zbora Republike Slovenije mag. Urško Klakočar Zupančič in predstavnike borčevskih organizacij prosim, da položijo vence.

Pridružil se nam je tudi župan občine Radovljica Ciril Globočnik, ki ga vabim k nagovoru!

Hvala!

Andrej:

Zdaj pa prosim za besedo predsednico Državnega zbora Republike Slovenije mag. Urško Klakočar Zupančič!

Gospa predsednica, hvala!

Suzana:

Zdaj pa pospremimo odhod Častne straže Gardne enote Slovenske vojske s prizorišča.

Žiga:

Dvanajstega januarja 1942 se je del Cankarjevega bataljona po dražgoški bitki premaknil v planšarski dom na Mošenjski planini. Bilo je 32 stopinj pod ničlo, snežna odeja debela do dva metra. Prvotno zavetje za okoli 60 utrujenih in premraženih borcev, pa tudi žensk in otrok, se je spremenilo v past. Naslednjega dne okoli dveh jih je napadel nemški policijski smučarski oddelek.

Andrej:

Že prve krogle so razcefrale stene. Med vrati so obležali prvi mrtvi in ranjeni. Kri ranjencev, ki so se zatekli v klet, je zmrzovala, prav tako orožje. Po trinajstih urah boja je večini uspelo pobegniti po rovu skozi visoki sneg. Umrlo je dvanajst partizanov. Od teh so štirje težko ranjeni tovariše prosili za milostni strel. Tudi Benedikt Padovan iz Števerjana, ki je živel v Lescah. Franc Biček je izpolnil prošnjo bratu Henriku. Sovražnik je kočo skupaj z mrtvimi zažgal.

Suzana:

Odpor proti okupatorju se je med Gorenjci razraščal. Poleg pogostih sabotaž in požigov industrijskih obratov, ki so morali delati za nemške potrebe, so partizanski napadi na železnico oteževali premike nemških enot in vojnega materiala. Heinrich Himmler, državni vodja SS in načelnik nemške policije je 25. junija 1942 ukazal trimesečno operacijo encijan za pomiritev Gorenjske in uničenje njenega odporniškega gibanja. Toda ni bilo ne pomiritve ne uničenja. Čez leto dni pa je bilo število oboroženih Nemcev glede na število prebivalstva na Gorenjskem največje v vsem nemškem interesnem območju.

Pevci: Stoji tam gori partizan

Žiga:

Leto 1942 je bilo najtežje za gorenjsko osvobodilno gibanje. Na Jelovici se je čistka začela avgusta. Za okoli 60 borcev Selške čete, druge grupe odredov in del štaba prve grupe odredov je bil usoden sončen deveti september. Z Ratitovca so se umikali čez Jelovico proti Radovljici. V koloni je bil tudi Jože Gregorčič – Gorenjc, španski borec, pobudnik vstaje proti okupatorju in komandant gorenjskih partizanov. Bili so veliko slabše oboroženi kot mnogo številčnejši sovražnik. Bilo je tudi precej neizkušenih novincev. Devet Kroparjev je bilo med njimi dober mesec dni. Tudi 53 -letna Francka Staroverski s hčerko in sinovoma, starimi od 14 do 17 let.

Andrej:

Okoli desete so se bližali Lipniški planini, kjer jih je čakala ena od nemških zased. Ta je četo razbila. V boju in po njem je padlo 24 partizanov in štiri partizanke. Tudi Gregorčič in njegova družica Marta Tavčar – Rija iz Most pri Žirovnici. Ko je že avgusta prejšnje leto Cankarjev bataljon načrtoval napad na begunjsko kaznilnico, ga je pravočasno obvestila, da so izdani… Gregorčič je bil ranjen med prvimi, njo pa so smrtno zadeli, ko se je vračala, da bi pomagala svoji ljubezni.

Suzana:

Padla sta tudi sedemnajstletnika šivilja Francka Pogačnik iz Krope in gimnazijec Stanislav Pesjak iz Kranja, brata dvojčka Sava-Ciril in Radko Osredkar iz Ljubljane ter brata Janko in Leopold Ravnihar s Križne gore. Dvanajst partizanov so ujeli in večino odgnali v koncentracijska taborišča. Osemnajst se jih je rešilo in nadaljevalo. Nemci so pobite slikali. Ohranjena je tudi Franckina slika. Modrček so ji potisnili proti vratu, do pasu je gola. Gregorčičev obraz je videti, kot bi ga razbili in nato sestavili. Govorili so, da so mu v obraz vrezali zvezdo.

Žiga:

Jože Gregorčič je bil po vojni imenovan za narodnega heroja. V Jugoslaviji je bilo to odlikovanje za izredno junaška dejanja v boju s sovražnikom. Bilo pa je še mnogo drugih junakov. Taki, za katere bi ob drugačnem času rekli, da so čisto navadni, običajni ljudje. To so bili ljudje, ki so tvegali in s svojimi, za druge morda drobnimi dejanji, sestavljali odpor. Tisti, pri katerih so partizani dobili kruh, se spočili in kjer so skrivali ranjence. Železničarji, ki so partizane obveščali o nemških transportih, ljudje, ki so zbirali povoje in zdravila za ranjene partizane.

Andrej:

Bronka Ostaševski je v uradu nemškega deželnega svetnika v bližnji graščini razmnoževala partizanski tisk, razmnoževala in podpisovala prepustnice za prehod preko mejo in začasne osebne izkaznice. Na blejski občini je večkrat izmaknil obrazce za osebne izkaznice občinski vrtnar Janez Vrevc, s pisalnim strojem pa je podatke vpisala 13-letna hčerka Sonja. Posebni ljudje so bili tisti, ki so igrali dvojno igro. Tudi orožnik Pašan Mehmedinović in Jože Debevc, tolmač na izpostavi gestapa v hotelu Grajski dvor. Odkrili so ga in ubili. Radovljiški zdravnik Janez Šarec je zdravil in tudi drugače pomagal begunjskim zapornikom.

Suzana:

Begunje. Kraj strahu, upanja, vdanosti v usodo, tovarištva, ovajanja, kljubovanja. Da bi izsilili priznanje, so se zasliševalci posluževali od žilavke, korobača z jeklenimi kroglicami in bikovke, do električnega toka. Za moške, ženske, tudi nosečnice, otroke in ranjence. Nekateri so zaradi mučenja umrli. Še ne trinajstletni Kramarjev Jožko iz Podkorena je bil tako pretepen, da so ga morali v bolniško sobo odnesti. Justina Ažmana iz Krope so se pri zaslišanju in pretepanju lotili trije.

Žiga:

Ivana Janšo z Dovjega so v bunkerski celici osamili in priklenili na verigo, vzidano v steno tako nizko in na kratko, da je lahko le klečal ali ležal. Čez dan ni smel ležati. Bila sta hud mraz in vlaga, na stenah srež. Spal je na golem betonu samo v srajci in hlačah ter bos. V zasliševalnici so golega obesili za roke na klin, da se je le s prsti dotikal tal. Tolkli so ga, dokler ni izgubil zavesti. Gestapovcev mu je z gorečim papirjem žgal dlake pod pazduhama.

Andrej:

Ko so v celico prignali Tomaža Godca iz Bohinja, je bil ena sama kepa krvi. Franca Globočnika iz Kamne gorice je gestapovec tolkel z nekakšnimi trioglatimi količki. Slišati je bilo, kot da gospodinja udarja po mesu, ki ga želi zmehčati.

Suzana:

Ženske so radi poniževali in zasramovali. Matilda Markizetti je obešena na kljuki zloglasnemu gestapovcu Druschkeju vrgla v obraz: »Moja slovenska kri ne more nikoli postati nemška.« Razjarjeni Druschke je pomagaču Linckeju ukazal, naj jo sname. Morala se je uleči na trebuh na klop. Lincke je vprašal šefa: »Mit oder ohne?« Torej z ali brez? »Ohne! Lincke ji je dvignil krilo. Začelo se je zamahovanje po goli koži.

Andrej:

Tako je bilo tudi s Katarino Jesensko iz Žirovnice, ko je bilo pri zasliševanju več gestapovcev. Prvi dan je morala klečati na ošiljenih polenih, v iztegnjenih rokah pa držati palico. Da bi jo strli, je dobila hrano po štirih dneh, ponoči so jo budili vsake pol ure. Mučili so ju tudi hkrati z možem. Menjaje je med zasliševanjem enega drugi visel obešen na kavlju za roki, vklenjenima na hrbtu. Mož, kasneje je padel v partizanih, je nekoč visel več ur. Zadnji dan so ji za nohte zatikali bucike. V bunkerju je bila na golih tleh in brez odeje 33 dni.

Suzana:

Za ženske je bilo še dodatno težko, ko niso imele najnujnejšega za osebno higieno. Ivanka Kozarjeva, ki je na Jesenicah zaradi mučenja splavila, je povedala: »Ves mesec nisem dobila v bunkerju toliko vode, da bi se umila. Zaradi pretepanja in strahu sem neprestano krvavela. Trgala sem konce odeje, da sem imela vsaj za najnujnejše.«

Andrej:

V Begunjah je bilo zaprtih najmanj 11.477 ljudi. Nekateri večkrat. 849 je bilo usmrčenih ali drugače umrlih. Številni vodilni iz tega zapora so bili avstrijski Korošci. Korošci so poznali tudi eksekucijski turizem. Organizirali so izlete, tudi za mladino in otroke, za ogled streljanja talcev v Begunjah in Dragi. Avtobusi so večinoma vozili iz Beljaka. Na poti domov so peli koroške narodne pesmi.

Suzana:

Pesem Tam, kjer murke cveto, je pesem o dolini Drage, prepojeni s krvjo ustreljenih talcev. Vedno znova moramo povedati, da je Slavko Avsenik ni pustil prevesti v nemščino.

Pevka in harmonikar - Tam, kjer murke cveto

Žiga:

Številne so najprej zasliševali in mučili v krajih, kjer so jih zajeli. Najhujši gestapovski izpostavi sta bili v Kamniku in na Jesenicah. Na Jesenicah so Alojza Markoviča tako pretepli, da nekaj mesecev ni mogel ležati. Lahko je le čemel na komolcih in kolenih.

Andrej:

Francko Čop, Marijo Kokalj - Urško in Cilko Krek – Pavlenič so zasliševali v blejskem hotelu Park, da bi izdale partizana Ivana Gašperina iz Smokuča. Sekunde so bile kot ure. Oči so jim prevezali z ruto. Med drugim izživljanjem so jim pod nohte zatikali zobotrebce ali vžigalice in jih prižigali. Nad ognjem so jim žgali hrbtno stran rok. Urškinega dvanajstletnega sina Jožeta so tepli z grebljico za peč in strašili z elektriko. Prste so mu polagali na odprt predal v mizi in ga nato hitro potisnili naprej, da so mu ukleščili roko.

Suzana:

Vzdržale so. Tudi Jože ni nič povedal. » Sama nase sem sem bila ponosna. Če bi tisto noč klonila, bi sebe in še mnoge potegnila v nesrečo,« je v svobodi povedala Čopova. Kokaljeva pa: »Neznosne muke sem vzdržala lahko le zato, ker sem nenehno mislila na svoje tri otroke, da jim ne bi kdaj očitali, da je bila njihova mati izdajalka«.

Žiga:

So pa še hujše stvari kot telesna bolečina. Domišljija mučiteljev je bila brezmejna. Lojzki Kokaljevi z Jesenic so grozili, da bodo še ne tri leta starega sinčka živega vrgli psom.

Andrej:

Kako so zmogli vzdržati? Iz kakšne snovi so ljudje, nekateri so se seveda tudi zlomili, ki ne popustijo? Ki so goloroki močnejši od mučitelja. Ki ga s tem, ko mu kljubujejo, četudi je cena smrt, premagajo. Je to ponos? Kakšni bi bili mi, če bi živeli v takem času?

Pevci - Svobodna Slovenija

Suzana:

Vrnimo jim imena! Zveza koroških partizanov v Avstriji pod tem imenom že nekaj let postavlja obeležja skoraj pozabljenim žrtvam nacističnega nasilja. 78 let po koncu vojne jim jih vrnimo tudi na zmagovalni strani Alp. Na spomeniku piše, da je tukaj pokopan Jože Gregorčič z 71 partizani. Znanih je 38 imen. Kdo so bili, od kod, koliko so bili stari? O našem prizadevanju, da bi bila njihova imena na pojasnjevalni tabli, ni nič novega.

Žiga:

Lastnica spomenika in grobišča je Občina Radovljica. S tablo se mora strinjati Zavod za varstvo kulturne dediščine iz Kranja. Zanj je spomenik že zdaj ustrezno predstavljen. Napisali so, da so na spomeniku ob grobišču Staneta Gregorčiča in soborcev napisi, ki pojasnjujejo spominski namen obeležja in kdo vse počiva v grobnici. Če je katero od znanih imen izpuščeno, se lahko razmisli o dopolnitvi napisa na obeležju.

Odločal bo torej tisti, ki ne ve, da je bilo narodnemu heroju ime Jože in da ni napisov ne imen.

Andrej:

Tudi v muzeju talcev v Begunjah, ki sodi v okvir Muzejev radovljiške občine, se ni nič spremenilo. Danes v njem ne moreš povsem začutiti, kar je zapisal pisatelj Jože Vidic. Da je bilo tako hudo, da bi še stene jokale, če bi lahko. Pred leti so iz celic, da bi bile take, kot so bile nekoč, odpeljali tudi mučilno orodje in kole, ob katerih so streljali talce. V muzeju talcev tudi nobene slike množičnega streljanja talcev ni več. Kot bi jih nikoli ne bi bilo.

Suzana:

Besede, sporočila, ki so jih zaporniki napisali na stene, vrata ali podboje, niso prevedeni. Tujec ne zve, kaj pomeni: »Ure čakanja so težke. Tu čakam smrti.« Ali: »Tovariši maščujte nas.« Ali: »Mati petih otrok,« kar je sporočala Pavla Korbar z Rečice. Iz publikacije Turističnega informativnega centra Radovljica tujci zvedo, da sta v Begunjah le dva muzeja. Elanov in Avsenikov. Muzeja talcev, ki je tudi letos le redko odprt, tamkaj ni.

Žiga:

Vrnimo imena tudi padlim Kroparjem! Tako, da Muzeji radovljiške občine v prenovljeni Kovaški muzej vrnejo zbirko o NOB pod Jelovico. Pred leti so jo pospravili v skladišče in izbrisali ta del kroparske zgodovine. Kropa je za svobodo dala 45 žrtev.

Pevka in harmonikar – Za vasjo je čredo pasla

Suzana:

Ni bilo le veselje. Marsikje niso mogli reči od sreče: »Si res ti!?« Bilo je mnogo, mnogo črnih rut. Včasih je bila ob sreči, da je sin ostal živ, skoraj slaba vest. Toliko drugih se ni vrnilo. Tudi sosedov ne. Marija Benedičič z Zgornje Dobrave nikoli več ni mogla objeti treh sinov, umrli so trije bratje Pogačnik iz Zaloš, trije Dacarjevi s Črnivca in Osredkarjevi iz Ljubljane. Tri sinove sta izgubila tudi Elizabeta in Boltežar Resman iz Krope, ki sta imela v partizanih štiri sinove in hčer.

Andrej:

Veliko je bilo čakanja, upanja, da bo mož ali otrok vendarle stopil čez prag. V povojnem časopisu Slovenski poročevalec je bila tudi rubrika poizvedbe. »Ali kdo ve …«, se je pogosto začenjal stavek. Ljudje so poizvedovali za tistimi, ki so umrli v partizanih, bili odpeljani iz zaporov, bili v taboriščih, bili prisilni nemški vojaki. Decembra 45 je bila objavljena osmrtnica o smrti Franka Štrajna – Fedorja, ki je padel z Gregorčičem. Za njim sta žalovala žena Lina in sinček Fedorček.

Žiga:

Ali kdo ve… Po podatkih iz knjige Alojza Kosa Po poti spominov, za 60 ljudi iz naše občine, ki so bili del NOB, ni znano, kje so pokopani. Za večino ni bilo sinov in hčera, ki bi žalovali za njimi in za njimi ne vnukov. Bolečina nedoživetega…

Suzana:

»Stopimo v njihovo tišino. Spet žejni njihovih bližin,« je zapisal Ciril Zlobec. Vrnimo jim imena. Morda bo njihovo naštevanje za koga odveč. Storimo to, ker je današnji dan za nekatere morda zadnji, da se jih še kdo spomni.

Iz Begunj so bili Stanislav Gašperšič, Jože Gašperin, Franc Jagodic, Franc Kosmač in Vojko Stojan. Z Brezij Feliks Jarec. Iz Dvorske vasi Frančišek Gogala in Franc Škriba. S Češnjice Frančišek Fister. Z Lancovega Jožef Ažman in Janez Bertoncelj. Iz Lesc Lovrenc Bohinc in Andrej Humerca. Iz Ljubnega Janez Ceferin, Alojz Pečnik, Anton Praprotnik, Ludvik Pretnar, Frančišek Rajnhart, Janez Šolar in Lavrencij Štular. Iz Kamne gorice Stanislav Pretnar.

Andrej:

Iz Krope Franc Blaznik, Janez Cerar, Janez Eržen, brata Frančišek in Matija Gartner, Filip Kavčič, Andrej Krajnc, Jožef Legat, Florjan Resman, Janez Resman, Matevž Sušnik. Iz Mošenj Janez Reš. Z Ovsiš Janez Fister. S Prezrenj Frančišek Finžgar in Jožef Štular. Iz Otoč Frančišek Kotnik. Iz Podnarta Miha Bizjak. S Poljšice Frančišek Primec ter Anton Rakovec. Iz Radovljice Ciril Avguštin, Viktor Horvat, Anton Pretnar, Jakob Pristov ter Edvard Rož.

Žiga:

Z Ravnice Peter Debelak. S Spodnje Lipnice Mihael Jelenc, Matevž Tomaževič in Anton Zorč. S Srednje Dobrave Stanko Urh in Franc Žbogar. Iz Zaloš Jožef Pogačnik in Ludvik Pogačnik. Iz Zapuž Peter Lotrič. Z Zgornje Dobrave Lovrenc Debelak in Franc Gregorčič. Z Zgornje Lipnice Anton Erman ter Anton Podobnik. Z Zgornjega Otoka Maks Perc. Z Zgoše Frančišek Debeljak, Andrej Demšar in Frančišek Mandelc.

Suzana:

S tem, ko naj bi vsaj nekoliko poravnali svoj dolg, je naša slovesnost zaključena. Sestavili so jo tudi praporščaki, Moški pevski zbor Triglav Lesce z zborovodkinjo Matejo Praprotnik - Dolar ter pevka Martina Bevc Špik in harmonikar Niko Kraigher. Za besedilo so služili podatkih iz različnih virov. Prebrali smo ga

Andrej: Suzana Adžić, Žiga: Andrej Kokot, Suzana: in Žiga Rozman.